**למנחים במפגש האחרון- דגשים שחשוב לציין ולהבהיר לסטודנטים לקראת בחינה**

* מידע לגבי התארגנות ופרוצדורות **לקראת הבחינה** באו"פ[[1]](#footnote-2):
	+ מועדי הבחינה- הבחינות באו"פ מבוצעות, ברוב המקרים, בימי שני וחמישי בין השעות 16:00-19:00. בחינה במועד מסוים בקורס מתבצעת במקביל במרכזי הלימוד השונים ברחבי הארץ והעולם.
	+ רישום לבחינה- יש להירשם לבחינה מבעוד מועד (דרך: השאילתא, קול האו"פ- 097781111 או מוקד הפניות 097782222) ולקבל אישור הביתה בדואר לגבי מועד הבחינה ומיקומה. במידה שהאישור לא הגיע עד עשרה ימים לפני הבחינה יש לפנות למוקד הפניות ולברר את הענין.
	+ ביטול רישום או שינוי מיקום- סטודנט שהחליט שלא לגשת לבחינה לאחר ההרשמה יוכל לבטל את הרשמתו/ה ואולם עליו לעשות כן לכל המאוחר עד המועד האחרון המופיע **בשאילתא** לביטול. {לרוב מדובר על עד **שלושה ימי עבודה (לא כולל יום הבחינה)** לפני הבחינה, או עד **שמונה ימי עבודה** **(לא כולל יום הבחינה)** במקרים של סטודנט הנבחן בתנאים מיוחדים}. החל מסמסטר 2011א סטודנטים שלא יגיעו לבחינה אליה נרשמו מבלי לבטל ויידרשו למועד נוסף להרשמה ייקנסו בסכום של 200 ש"ח. כמו כן סטודנט שיגיע למרכז בחינה שונה מזה שנרשם אליו יוכל להיבחן רק על בסיס מקום פנוי ויידרש אף הוא לשלם את הקנס האמור. סטודנט שנרשם לבחינה בתנאים מיוחדים ולא הגיע לבחינה מבלי לבטל כנדרש ובזמן ייקנס בסך של 150 ₪.
	+ מיקום הבחינה- הבחינה מתבצעת ב"מרכז בחינה" המצוי סמוך למקום מגורי הסטודנט/ית ואינו בהכרח מרכז הלימוד בו מתקיימים מפגשי ההנחיה. אם הסטודנט/ית מעוניין/ת להיבחן במרכז בחינה אחר- למשל בסמוך למקום העבודה, הדבר אפשרי אך יש לעדכן בהתאם את מוקד הפניות זמן מספק מראש, כנדרש בידיעון.
	+ מומלץ להגיע למרכז הבחינה לפני יום הבחינה על מנת להכיר את הדרך ומידת העומס בכבישים המובילים למרכז. בכל מקרה ביום הבחינה כדאי להגיע לפחות כחצי שעה לפני תחילת הבחינה בכדי להירשם ולהגיע במועד לכיתה.
	+ הארכת זמן- הארכת זמן לבחינה ניתנת בתיאום מראש בהתאם לצורך באישור המחלקה ללקויי למידה (גם לעולה חדש שעלה לארץ בשנתיים וחצי שקדמו לבחינה). סטודנט/ית הזכאי/ת להארכת זמן יידרש להציג את האישורים המתאימים במרכז הבחינה. התנאים לקבלת הארכת זמן רבים ומגוונים ותלויים בסוג הלקות, הפרעה או הקושי עימם מתמודד/ת הסטודנט/ית, כפי שעולה מאבחון שבוצע או אושר על ידי המחלקה. במידה שאושרה הארכת זמן- הארכה זו מתווספת לתחילת הבחינה, כלומר הבחינה תתחיל חצי שעה, שעה או שעה וחצי במקרים חריגים, לפני השעה הרגילה של תחילת הבחינה- 16:00.
* מידע לגבי **מהלך הבחינה**:
	+ מיקום- הבחינה מתבצעת בכיתה אליה מופנים הסטודנטים לאחר ההרשמה בכניסה למרכז הבחינה. באותה כיתה נבחנים סטודנטים מקורסים מגוונים ורבים ולכן יתכן שבכיתה יהיו סטודנטים עם ספרי לימוד (בחינה עם חומר פתוח), סטודנטים עם מחשבונים, אמצעי עזר שונים ועוד. מומלץ להכין את הסטודנטים שלא להילחץ מכך ולהבין כי אלה קורסים שונים ודרישותיהם באשר לבחינה שונות מן הקורס שלהם.
	+ תעודה לבחינה- לבחינה יש להגיע עם ההזמנה שנתקבלה בדואר ועם **תעודת סטודנט בתוקף**! (במידה שאין ניתן להציג גם תעודת סטודנט משנים קודמות). תעודה מזהה אחרת תאפשר כניסה לבחינה ואולם תצריך את הסטודנט/ית לבוא בשנית, ביום נפרד, למרכז הלימוד או לקריית האו"פ ברעננה לצורך הזדהות. מעבר לטרחה של הגעה ביום נפרד ועיכוב בדיקת הבחינה עד להשלמת תהליך ההזדהות, יידרש עיכוב ביום הבחינה לצורך צילום תעודת הזיהוי ומילוי טפסים שונים – בטרם הכניסה לכיתה .
	+ על הסטודנטים לזכור להביא את הזימון שנשלח אליהם בדואר רגיל או הדפס של הזימון במידה שנשלח בדואר אלקטרוני. במידה שהזימון נשכח יידרשו הסטודנטים למלא טופס מיוחד, שעלול לעכב את כניסתם לכיתה. אם נרשמו למספר בחינות, מומלץ להדגיש על כל אחד מהזימונים את מועד הבחינה ומרכז הלימוד, כדי למנוע בלבול. הטפסים זהים, וכבר קרו מקרים רבים של סטודנטים שהגיעו בטעות למרכז לימוד שבו אמורה להתקיים בחינה בקורס אחר אליו הם רשומים, או שהגיעו במועד הלא נכון.
	+ איחור לבחינה- סטודנט שיאחר לבחינה יוכל להיבחן רק במידה שהאיחור אינו עולה על חצי שעה. זמן האיחור הינו על חשבון זמן הבחינה ולא יינתן לסטודנט זמן מעבר לכך. במידה שהאיחור עולה על חצי שעה ייאלץ הסטודנט להיבחן במועד חלופי.
	+ אין אפשרות לצאת מכיתת הבחינה בחצי שעה הראשונה (אף לא לשירותים) וכן לא בחצי שעה האחרונה- אלא אם הסטודנט/ית סיים/ה את הבחינה והגיש/ה את טופס הבחינה. יש לתכנן את מהלך הבחינה בהתאם.
	+ אמצעי עזר- הסטודנטים רשאים להביא עמם לבחינה **רק** את חומרי העזר המותרים באותו קורס- יש לברר מבעוד מועד מול המנחה או באתר הקורס מהם החומרים המותרים (כל חומר עזר, דף נוסחאות, מחשבון וכדומה). חומר העזר המותר בקורס מופיע על גבי הזימון לבחינה ורק חומר זה יאושר בכניסה לבחינה. בנוסף יש להביא לבחינה שעון כדי לעקוב אחר הזמנים ולתכנן נכונה את חלוקת הזמן לשאלות השונות (את הטלפונים הסלולריים הסטודנטים מפקידים בצד), כמו כן כדאי להביא שתיה ומאכל/ממתק. מומלץ שלא להביא חטיפים מרעישים או שקיות מרשרשות שיפריעו למהלך התקין של הבחינה.
	+ בעת קבלת טופס הבחינה יש למלא את הפרטים האישיים בצורה ברורה ובעט (שחור או כחול). חשוב לשים לב שהמדבקה שקיבלתם מצוות הבחינה מתאימה בנתוניה למספר הקורס והשאלון. כדאי לקרוא את כל השאלות (לפחות באותו חלק של הבחינה) מראש, כדי לודא הבנה מלאה של המצופה בבחינה וגם משום שבחלק מהבחינות יש לבחור על אילו מבין השאלות באותו חלק יש לענות.
	+ שאילת שאלות- עם הסטודנטים בכיתה במהלך הבחינה נוכחים המשגיחים בלבד (ולא מנחה או מרכז הקורס), משגיחים אלה אינם בקיאים בחומרי הקורס שלכם ולכן לא ניתן להיעזר בהם להבהרות או שאלות באשר לשאלות הבחינה. במידה שישנה אי בהירות בשאלות הבחינה יש לפנות למשגיחים ולבקש מהם טופס לרישום שאלה- על גבי הטופס יש לרשום את השאלה בכתב ברור ובצורה המנוסחת כשאלה ממוקדת. את הטופס מעבירים המשגיחים לחדר במרכז הבחינה ממנו יוצרים קשר עם מוקד הבחינה של הקורס, השאלה מוקראת למנחה/מרכז הקורס הנמצא במוקד הבחינה והוא משיב עליה, תשובתו נכתבת ומוחזרת לסטודנטים. לצוות הבחינה שבמרכז הלימוד זורמות כל העת שאלות רבות מכלל הסטודנטים הנבחנים במרכז הבחינה, ולכן המענה עשוי להתעכב מעט .לפיכך מומלץ לקרוא מראש את השאלות ובמידה של אי הבנה לשלוח במהרה שאלה למוקד הבחינה. עד לקבלת המענה כדאי לנצל את זמן הבחינה לצורך מענה על שאלות אחרות/ בדיקת התשובות.
	+ העתקות- חשוב לציין ולהתריע בפני הסטודנטים כי צוות הבחינה והמשגיחים במרכז הלימוד ערוכים היטב להתמודדות עם מקרים של העתקות. המשגיחים בכל כיתה יודעים מהו חומר העזר המותר לכל סטודנט בקורס המדובר ורכז צוות ההשגחה עובר בכל כיתה לוודא שהסטודנט/ית אינו/ה מחזיק/ה עמו חומרים אסורים. כמו כן מתבצעות בדיקות בחדרים קרובים לכיתות ובחדרי השירותים למניעת העברת חומרים. מקרים של חשד להעתקה מועברים לטיפולה של ועדת משמעת, ועלולים להסתיים בביטול הבחינה, הקורס ואף בהרחקה מן הלימודים בכלל.
	+ סיום הבחינה- עם תום הבחינה והגשת הטפסים חשוב לברר אם יש צורך בהחזרת דף השאלון של הבחינה. אם הדף נלקח למרות שהיה צורך בהחזרתו, הדבר עלול לעכב את הבדיקה של הבחינה.
* **אחרי הבחינה**:
	+ עדכון הציון- עם סיום הבחינה נשלחות הבחינות לאו"פ ברעננה משם הן מועברות למנחים/מרכזי ההוראה הבודקים אותן. ציוני הבחינה מתעדכנים בשאילתא לאחר כשלושה שבועות מיום הבחינה.
	+ ערעור- במידה שהסטודנט/ית אינו/ה מרוצה מהציון וסבור/ה כי ישנה טעות בבדיקה או בדיקה שאינה מדויקת דיה, יש באפשרותו/ה לערער. לשם כך יש להזמין, תמורת תשלום סמלי, עותק של הבחינה (עותק זה אינו נשלח לבית הסטודנט/ית ככלל- אלא רק ציון הבחינה מעודכן במערכת, לכן יש להזמינו במיוחד). לאחר קבלת הודעת ציון הבחינה ישנם חמישה שבועות במהלכם ניתן להגיש ערעור כתוב ומנוסח היטב המבהיר היכן היו נקודות הכשל בבדיקה לדעת הסטודנט/ית. מומלץ להצביע במישרין על נקודות כאלה תוך ציון מראי המקום בשאלות הבחינה ובתשובות. ערעור שאינו מנומק לא ייבדק. כמו כן הערעור מביא לבדיקה מחודשת של הבחינה- שיכולה להעלות (או להוריד!) את הציון שניתן.
	+ בחינה נוספת- במידה שסטודנט/ית מעוניין/ת לגשת למועד נוסף, אם בשל כישלון במועד הראשון ואם מתוך רצון לשפר ציון, יש להירשם למועד הנוסף. גם במידה של כישלון בבחינה לא נשלח זימון אוטומטי למועד נוסף ויש לבצע רישום. כל סטודנט/ית זכאי/ת לשני מועדים בכל קורס. חשוב להדגיש כי הציון הסופי הוא זה שהושג בבחינה השניה ולכן יש מידה של סיכון במידה שמדובר בשיפור ציון- חשוב לשקול את השיקולים בהתאם. יצוין כי סטודנט רשאי להיבחן גם בסמסטר העוקב לסמסטר בו למד את הקורס. בכל מקרה, מומלץ להתעדכן לגבי שינויים בחומר הלימוד.
1. המידע המעודכן כאן נועד לסייע למנחים ביידוע הסטודנטים במידע החשוב לקראת הבחינה. ואולם בכל מקרה מומלץ לפנות להנחיות לפי המפורט בידיעון- המידע המופיע בו הוא העדכני והמדויק ביותר וכן המכריע. [↑](#footnote-ref-2)